Nafarroako Parlamentuko Mahaiak, 2019ko urriaren 7an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Marta Álvarez Alonso andreak aurkezturiko galdera, Nafarroako Gobernuko departamentuez hitz egiteko moduari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko urriaren 7an

Lehendakaria: Unai Hualde Iglesias

GALDERAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Marta Álvarez Alonso andreak, Legebiltzarreko Erregelamenduko 188. artikuluan eta hurrengoetan ezarritakoaren babesean, galdera hau aurkezten du, idatziz erantzun dakion:

Nafarroako Gobernuari eta Lehendakariari buruzko abenduaren 3ko Foru Legearen 39. eta 41. artikuluetan xedatutakoarekin bat, Nafarroako Gobernua departamentutan banatuta dago, eta horietako bakoitzaren buru izanen da kontseilaria.

Halere, aldiro ikusten ari gara Nafarroako Gobernuko kideek departamentuez hitz egiten dutenean “sail” terminoa erabiltzen dutela, baina hori ez dagokio foru erkidegoko gobernu-egiturari; horren eraginez, hedabideetan ere erabiltzen dute kontzeptu hori.

Hori dela-eta, parlamentari honek hau jakin nahi du:

Lehendakariak eta Nafarroako Gobernuko kontseilariek zergatik hitz egiten dute sailez departamentuez ari direnean?

Iruñean, 2019ko irailaren 30ean

Foru parlamentaria: Marta Álvarez Alonso